
Lovord om Maggie Shaynes romaner:



«Utsøkt, spennende lesning.»

–Publishers Weekly



«Spennende… skremmende… en klarer ikke å legge den fra seg.»

–RT Book Reviews



«Maggie Shayne er bedre enn sjokolade.

Hun tilfredsstiller ethvert syndig begjær.»

–New York Times’ bestselgerforfatter Suzanne Forster



«Leserne kommer til å elske denne boken.

I tillegg til Maggie Shaynes vanlige kombinasjon av skarp humor

og fantastiske karakterer, får vi en seriemorder som skulle ha kunnet hoppet rett ut fra tv-skjermen.»

–RT Book Reviews om Gjennom en morders øyne


MAGGIE SHAYNE

Fra den andre siden

av graven

OVERSATT AV Kati Indrefjord

–BROWN OG DE LUCA–


Denne boken er tilegnet Eileen Fallon, min litterære agent og søster/venninne. Det skarpe blikket hennes og den lange erfaringen hun har fra bransjen, hennes evne til å si fra på en pen måte når jeg sporer av, og til å skrike høyt av glede sammen med meg når jeg treffer, hennes støtte og oppmuntring gjennom flere år enn noen av oss vil innrømme, selv ikke under tortur, er blant de mest verdifulle redskapene i min forfatter-verktøykasse. Og hennes vennskap er en av de beste gavene jeg noen gang har fått. Takk, Eileen.


Prolog

Marissa Siorses nye liv skulle ikke slutte på denne måten. Hun lå på ryggen på den kalde bakken og klarte ikke å røre seg. Munnen var åpen, og hun prøvde å puste, men fikk det ikke til. Lungene ville ikke adlyde kommandoene fra hjernen. Øynene var vidåpne, og så vettskremt på det som skjedde. Hun skulle ønske hun greide å lukke dem, men det klarte hun ikke, så hun forsøkte å fokusere på de nakne greinene på trærne over henne, og himmelen bak dem. Den var blå, med myke, lubne skyer.

Ansiktet med finlandshetten tårnet over henne og sperret for sikten mot himmelen. En hanskekledd hånd med en skalpell skar opp drakten hennes fra halslinningen og helt ned, og hun ble liggende ubeskyttet mot elementene. Mot kulden. Mot knivbladet. Den samme hånden hadde stukket en nål i halsen hennes for noen minutter siden, da hun satte seg i bilen etter å ha spist lunsj med mannen sin. Hun hadde kledd seg opp for ham. Det gikk bra mellom dem. Bedre enn på lenge. Det hadde ikke vært så bra før. Livet hadde bestått av frykt og kamp, helt til mirakelet skjedde. Den dagen i august da hun fikk en ny bukspyttkjertel. Og etter det hadde livet vært som en drøm. Hun var sterk nå, kanskje like sterk som før, og hun gledet seg til å ha god helse resten av livet.

Hun hadde ingen anelse om at det skulle bli så kort.

Herregud, som hun frøs. Hun fikk tårer i øynene da hun tenkte på de to barna sine. Erin var fjorten år og gikk på high school, og hadde akkurat begynt å trives der. Cheerleading hadde vært løsningen for henne. Og Mikey… Mikey var bare åtte år. Han trengte moren sin. Og Paul. Hva pokker skulle Paul gjøre uten henne?

Svarte flekker begynte å dukke opp i synsfeltet. Hun fikk ikke oksygen til hjernen. Hun holdt på å bli kvalt.

Og så dro hånden skalpellen skarpt gjennom huden hennes, og etterlot en uutholdelig smerte like nedenfor brystkassen hennes. I Marissas hode var det et skrik som druknet alle andre tanker. Men kroppen hennes lå bare der, taus og urørlig. Helt til hun døde.

Fredag 15. desember.

Hvis den dritten jeg skriver, hadde vært sann, ville jeg ikke stått med ryggen til den mannen jeg aller helst ville nedlegge, og sagt «nei». For hvis den dritten jeg skriver, hadde vært sann, ville han ha spurt meg om noe helt annet enn det han faktisk hadde gjort, nemlig: «Vil du hjelpe meg å etterforske enda en nifs, ekkel sak som kan ta livet av oss begge to?»

Greit, det var ikke de ordene han brukte, men det kunne like gjerne vært det.

Jeg var på Manhattan, i greenroom-et på en TV-stasjon, og ventet på å komme inn på direktesendingen. At han var der, vippet meg av pinnen. Jeg sitret på steder der jeg ikke burde sitre, og jeg husket den ene natten vi hadde hatt sammen for to måneder siden.

Jeg burde heller huske det som skjedde etterpå. Seriemorderen som nesten fikk kverket oss begge.

Mason Brown stilte seg foran meg, så jeg ikke kunne la være å se på den flotte kroppen hans. Det visste jeg at han visste. –Jeg burde ikke slengt det i synet på deg på den måten. Burde begynt med å si hei. Du tar deg strålende ut, Rachel. Virkelig strålende.

–Det er sminken. De har sminket meg for TV-skjermen.

–Det er ikke sminken, sa han og smilte det livsfarlige smilet sitt. En helgen ville blitt heit av å se på de smilehullene. –Jeg har savnet deg. Er det ikke en måned siden sist?

Tre uker siden jeg hadde møtt ham. Thanksgiving. To måneder, nitten dager og rundt tjue timer siden vi hadde hatt sex, men jeg skulle pinadø ikke si det høyt. –Noe sånt.

–Uansett er det for lenge.

–Vi ble jo enige om at et «vi»… sa jeg og viftet med hånden mellom oss. –At det ville være en dårlig idé.

–Ja, men jeg trodde ikke det betydde at vi ikke kunne være sammen, sa han. Og når han sa «være sammen», mente han «knulle». –Ikke at vi aldri skulle treffes mer.

Bortsett fra at jeg fikk lyst til å kaste meg over ham når jeg så ham. Derfor hadde jeg unngått å treffe ham. Men jeg kunne ikke fortelle ham det heller.

–Hør her, Mason, det er fem minutter til jeg må være på scenen, foran studiopublikum. Jeg skal promotere den nye boken min, og du ødelegger den meditative roen for meg.

–Har du en meditativ ro?

Jeg lukket øynene. –Nei, men jeg er ganske god til å late som, når jeg ikke er… Ikke avslutt den setningen. –Hvorfor tror du forresten at jeg kunne være til hjelp? Den eneste grunnen til at jeg fikk kontakt med Skyggen, var at han hadde din brors hjerte, i tillegg til en hang til å drepe, og jeg har din brors øyne. Dermed var vi forbundet på en mystisk måte som jeg fremdeles har vanskelig for å tro på. Det var en engangshendelse, og det er over. Jeg er ikke noen forbryterjeger.

Han la hendene på skuldrene mine. Jepp, ta på meg, så det blir enda vanskeligere for meg ikke å rive skjorten av deg, din smarting. –Bare la meg fortelle deg om saken. Vær så snill?

Jeg lukket øynene, sukket og lot hodet falle til siden. Da jeg åpnet øynene igjen, sto han der og glitret med de fordømte smilehullene. Han visste at han hadde taket på meg. Han hadde hatt taket på meg fra han kom inn. Den drittsekken.

–Spander lunsj på meg når jeg er ferdig her, så skal jeg høre på deg, men det er alt, Mason.

Døren gikk opp. –To minutter, miss de Luca, sa krølltoppen som stakk hodet inn.

Jeg nikket og så på Mason. Han hadde fremdeles hendene på skuldrene mine, og smilet hans hadde gått over til et slags «jeg vil kysse vettet ut av deg»-uttrykk.

Jeg slikket meg om munnen, og angret med det samme. Jeg minnet meg selv om alle grunnene til at vi hadde bestemt oss for ikke å være «sammen». Jeg hadde vært blind i tjue år. Nå ville jeg leve som en seende voksen en stund, før jeg delte livet med noen andre. Det lød jo fornuftig?

Jeg klarte ikke å se på ham. –Jeg må stikke.

–Greit.

–Flott, sa jeg og snudde meg vekk fra ham, og forsøkte å få ansiktet mitt til å se ut som en åndelig opplyst guru som kunne endre enhver seers liv for bare sytten dollar og nittini cent i innbundet versjon, eller tjueto dollar og nittini for lydboken. Bare en dust ville vente på pocketbok-versjonen eller e-bok-versjonen, selv om de ville bli billigere.

Mason sukket. Kanskje han var skuffet over at jeg ikke virket like glad for å se ham som han virket over å se meg. Han hadde ikke peiling. Min indre idiot løp rundt og slo hjul.

Døren gikk opp igjen. Produksjonsassistent Polly kom helt inn denne gangen. –Klar?

–Ja visst, sa jeg. Ikke i nærheten engang.

Hun grep meg i armen, førte meg ut døren og gjennom en hel labyrint av ganger. Mason fulgte like bak oss.

Jeg snudde meg og sendte ham et drepende blikk. –Jeg trodde du skulle vente på bakrommet.

–Jeg vil se på innspillingen. Det er vel greit?

–Det går fint, sa Polly eller hva hun nå het. –Det er reklamepause nå, vi begynner om tretti sekunder.

Hun dro meg med gjennom en dobbeltdør, og vi tråkket over en masse kabler som lå på gulvet, stanset et øyeblikk slik at jeg fikk lirket en mikrofon oppover ryggen under den svarte dressjakken, over skulderen, og fikk festet den på jakkeslaget.

–Si noe.

–Mikrofonsjekk, sa jeg og så gjennom glassruten og inn på lydteknikerne som hadde digre hodetelefoner på seg. –Hvordan høres det ut?

De vendte tomlene opp, og jeg satte kursen mot sofaen. Programlederen, den avdankede skuespillerinnen Mindy Becker, reiste seg og trykket hånden min. Jeg satte meg ned på den mest kledelige måten, på kanten av sofaen, med anklene over kors, og den ene hånden hvilende lett på den andre oppå låret. Jeg fuktet leppene og klistret på meg en bredt smil. Alt i meg forsøkte å glemme at etterforsker Mason Brown sto noen få meter fra meg, mens han fulgte hver bevegelse jeg gjorde, og forhåpentligvis hadde like lyst på meg som jeg hadde på ham. Det var best han hadde det.

Han kjente min dypeste hemmelighet, tenkte jeg. Den hemmeligheten som bare de som sto meg nærmest, kjente til. At jeg egentlig ikke trodde på det jeg skrev. At jeg var en skeptiker som stadig serverte de lettlurte alt det de helst ville høre –at de hadde makten til å endre sitt eget liv –og at jeg håvet inn penger på det.

Produksjonslederen sa: –Tre, to… og pekte på oss.

–Og der er vi tilbake, sa Mindy inn i kameraet. –Vi har fått besøk av forfatteren av bestselgeren «Ønsk deg rik», boken som går sin seiersgang over hele landet og forandrer liv, samtidig som den ligger på bestselgerlisten i New York Times for femte uken på rad. Etter at hun ble blind som tolvåring, har Rachel de Luca –som i de siste fem årene har lært oss å skape våre egne mirakler –opplevd sitt eget mirakel. Hun fikk tilbake synet etter en hornhinnetransplantasjon i august, sa hun og snudde seg mot meg. –Velkommen til sendingen, Rachel. Jeg er så glad for å ha deg her.

–Takk, Mindy. Det er hyggelig å være her.

–Jeg vil fortelle deg at jeg har lest denne… begynte Mindy og løftet opp et eksemplar av boken. –Denne juvelen, sa hun, –fra perm til perm, og jeg likte den så godt at jeg har kjøpt et eksemplar til alle som er til stede i publikum i dag, som en tidlig julegave.

Applaus, applaus.

–Jeg kan ikke få sagt hvor rørt jeg er over denne boken.

–Takk skal du ha, og takk for at du sier det.

–Tittelen er «Ønsk deg rik», men denne boken handler om så mye mer. Om å skape våre egne erfaringer, og få det livet vi drømmer om. Det er mange åndelige ledere i dag som sier mye av det samme som du sier, men Rachel, du er den eneste som er et levende, ugjendrivelig bevis på at det er sant.

Mer applaus.

–Kanskje vi skal begynne med begynnelsen? Du ble blind da du var tolv år.

Jeg nikket. –Det skjedde gradvis, men ja, en morgen våknet jeg og så ingenting.

–Hva var det siste du husker at du så?

Godt spørsmål. –Min bror Tommy.

Hun kom med en medfølende lyd. –Er det den broren du mistet tidligere i år?

–Ja, før jeg fikk transplantasjonen. Han ble offer for en seriemorder.

Hun la boken i fanget, rynket pannen og la hendene over mine. –Hvordan er det mulig at noe slikt kan skje, og likevel mister du ikke troen? Du er så positiv, og så overbevist om at vi skaper det vi fokuserer på. Hvordan klarte du å komme over at din bror ble drept?

Det var ikke første gang jeg fikk dette spørsmålet. Heldigvis var jeg forberedt. Det var tross alt levebrødet mitt å skrive denne dritten. –Tommys reise var hans egen. Jeg vet ikke hva hans høyere jeg hadde planlagt for ham, eller hvorfor livet hans måtte ta slutt på den måten. Jeg vet bare at jeg har to valg. Jeg kan finne ro i å vite at han har ro, stole på at det er en grunn til alt som skjer, og at jeg kommer til å få vite grunnen når det er min tur til å gå over til den andre siden. Eller jeg kan velte meg i selvmedlidenhet og spørre «hvorfor meg» og «hvorfor ham», og klage over at universet er så grusomt. Men uansett kommer broren min til å være akkurat like død.

–Det er så dypt, sa Mindy og ristet langsomt på hodet. –Så dypt.

–Vi kommer ingen vei hvis vi tror at lykken er avhengig av forhold utenfor oss selv. Jeg ville blitt lykkelig hvis det eller det ville skje, sier vi, eller hvis ikke det og det hadde skjedd. Vi må slippe taket i slike tanker, og innse at lykken er et valg. Når vi kan velge å være lykkelige trass i det som skjer rundt oss, i stedet for på grunn av det, når vi kan slutte å la omstendighetene diktere hvordan vi føler oss, da har vi tatt kontrollen selv.

–Det er utrolig. «Lykken er et valg.» Det er så godt sagt.

Jeg smilte ydmykt. Dette var virkelig en av mine beste dritt-perler. Akkurat denne lille biten av… klokskap fikk litt forskjellig utforming i hvert intervju, slik at det alltid lød nytt. Pokker heller, nå hadde jeg tusen måter å si det på. Det var grunnbudskapet i sju bestselgere.

–Har du alltid visst at du ville få synet tilbake en gang?

–Overhodet ikke, sa jeg. –Faktisk hadde jeg gitt opp håpet. Jeg hadde fått transplantasjoner før, men jeg var en av de sjeldne personene som avviste dem hver gang. Og det kraftig også. Legen min måtte overtale meg til å tro at det var verdt å prøve en ny prosedyre, sa jeg. Det var i det minste sant.

–Og det fungerte, sa Mindy og klappet i hendene for å understreke poenget. –Hva var det første du så etter at bandasjene ble fjernet?

–Søsteren min, sa jeg, som sant var.

–Å, så nydelig, sa Mindy med følelsesladet falsettstemme.

–Det er hun også.

Applaus, applaus.

Husk å bruke den replikken igjen.

–Så hvis vi skaper våre egne opplevelser ut fra hva vi fokuserer på, hvorfor tror du at du trakk til deg blindheten?

Fordi livet suger av og til, og jeg trakk det korteste strået. Fordi det skjer forferdelige ting, og det har ingen logisk grunn, og kommer aldri til å få det.

Jeg nikket klokt mens jeg dro fram den riktige replikken fra arkivet mitt. De lå klare for ethvert kinkig spørsmål. –Før vi vet hvilke tanker og hvilket fokus som skaper våre liv, sa jeg, –skaper vi helt av oss selv. Vårt høyere jeg fører oss til det livet vi skal leve, og enten følger vi med i flyten, eller vi kjemper imot. Jeg tror at dette var en del av reisen jeg måtte gjøre i dette livet. Jeg tror jeg hadde gått med på det før jeg ble inkarnert.

–Sier du det? sa hun. –Tror du virkelig at det var en grunn til at du var blind i så mange år?

–Absolutt, sa jeg. Og den grunnen var at jeg hadde skikkelig uflaks.

–Og har du kommet til noen konklusjon på hva som kan ha vært grunnen?

–Jeg tror jeg har klart å pusle sammen litt av svaret, men ikke hele. Jeg tror ikke jeg får vite alt før jeg er på den andre siden og ser meg tilbake, gjennomgår livet mitt og de leksene det har lært meg. Men jeg vet at det å være blind, førte meg til å skrive selvhjelpsbøker (drittbøker), slike som dem familien min ga meg (prakket på meg) når jeg hadde det vanskelig. Det førte til at jeg fikk venner jeg ikke ville møtt ellers, medlemmene i transplantasjons-støttegruppen, og den beste vennen jeg noen gang har hatt, Mott Killian, som også har gått videre, og hunden min, naturligvis.

Og Mason Brown. Blindheten hadde ført meg til ham. Da han kjørte på meg fordi jeg gikk rett ut i gaten, blind som en flaggermus og altfor sint til å være forsiktig. For en jævla tilfeldighet at han donerte brorens hornhinner til meg senere samme dag. En jævla tilfeldighet.

Mindy smilte fra øre til øre, og hun løftet opp boken igjen og viste fram baksiden av omslaget. Der var det et nærbilde av Myrtle som satt i passasjersetet på den gule T-Birden min, der taket var rullet ned. Hun hadde på seg kjørebrillene og det gule skjerfet, og «smilte» til kamera slik bare en bulldog kan, med tennene i underkjeven stikkende opp over overleppen.

Publikum lo, og klappet igjen.

–Myrtle er også blind, sa jeg. –Kanskje jeg ikke hadde adoptert en gammel, blind hund hvis jeg ikke hadde opplevd det jeg har opplevd, la jeg til. Merkelig, det var skikkelig klissete, og likevel var det helt sant. Akkurat som det jeg hadde tenkt om måten Mason og jeg møttes på. Jeg burde bruke disse greiene mer. Men jeg syntes det var ubehagelig å peke på ting som var sanne, for å bevise mine løgnaktige påstander. Det rotet opp bunnslammet. Jeg likte klare linjer mellom det virkelige liv, og min oppdiktede sakprosa.

–Det er vakkert, sa Mindy. –Det er bare så vakkert. Tusen takk, Rachel. Det har vært en glede å ha deg her. Jeg håper du kommer tilbake.

–Takk skal du ha, Mindy. Det ville jeg sette pris på.

Hun vendte seg mot kameraet igjen, og holdt boken opp. –Skaff deg Rachel de Lucas «Ønsk deg rik», som nå er å få kjøpt i alle bokhandler, både som bok og som lydbok.

Applaus, applaus, applaus.

–Klar! ropte produsenten.

Jeg slappet av, og snudde meg instinktivt for å se om Mason fremdeles var der.

Det var han. Men han så på meg med hodet litt på skakke, akkurat som Myrtle når jeg sier ordet «mat». Eller ordet «spise» eller «sulten» eller et hvilket som helst ord som hadde den minste sammenheng med et måltid.

Han hadde akkurat sett en Rachel de Luca han antagelig aldri hadde møtt før. Den offentlige versjonen. Og nå kom han til å bruke det mot meg gjennom hele lunsjen. Det blir nok hyggelig. På ingen måte.

*

Mason hadde aldri før sett den siden av Rachel som hun hadde vist på scenen. Han hadde lest bøkene hennes –i alle fall de tre siste –og skummet gjennom de andre. Det sto mye det samme i dem –om positiv tenkning, kreativ visualisering, at alt som skjedde, hadde en årsak. Han ville sikkert ha lest flere av dem, fordi budskapet var så oppløftende, hvis han ikke hadde visst at hun ikke trodde på det selv. Ikke et ord av det.

Det var det eneste han aldri hadde likt ved henne. Gudene skulle vite at han likte alt annet ved henne litt for godt. Men det at hun solgte denne løgnen til massene, når hun ikke trodde på det, føltes litt for kaldt og beregnende. Det var en side ved henne som han hadde vanskelig for å godta.

Men i dag hadde han sett et snev av noe annet. Hun sa kanskje at hun ikke trodde på det hun skrev. Hun trodde kanskje at hun ikke trodde på det. Men hun ville gjerne tro på det. Hun hadde formelig glødet der hun satt og snakket om positiv tenkning. Han begynte å lure på om det kanskje var ekte likevel.

Eller kanskje det bare var ønsketenkning fra hans side.

Hun hadde hatt masken på plass da hun tok farvel med programlederen, og hele tiden mens hun signerte bøker for den store flokken som hadde samlet seg utenfor etter showet, trass i at det var kaldt og at det hadde begynt å snø. Forsamlingen løste seg opp mens de gikk bortover fortauet for å finne et sted å spise lunsj.

–Dette er en fin tid på året å være i byen på, sa han.

Hun nikket. Juletreet utenfor Rockefeller Center var satt opp, og alle butikkvinduene var pyntet til trengsel. –Jeg skulle gjerne blitt lenger, men jeg må hjem til ungene.

–Ungene? Har du fått deg enda en hund?

–Nei, jeg har mer enn nok med Myrtle. Men min niese Misty passer henne.

–Hjemme hos deg?

Hun nikket.

–Du er modig som lar en syttenåring være alene i huset ditt over natten.

–Amy overnatter der også.

Han smilte. –Jeg tror ikke assistenten din kommer til å være til stor hjelp, bortsett fra at hun kan kjøpe sprit til den uunngåelige festen.

–Du skal ikke skue hunden på hårene, sa hun skarpt. –Amy ser kanskje ut som en gother, men hun er enormt ansvarsfull, og dessuten har hun ikke glemt at jeg reddet skinnet hennes for en måned siden.

–Vi reddet skinnet henne for en måned siden.

–Ja, joda. Du hjalp til.

Han lo hjertelig. Det hadde ikke skjedd på en stund. –Hvorfor er det bare én tvilling som passer hunden? Er den andre niesen din mer en katteperson?

–Søsteren min og Jim tok med seg Christy på en to-ukers juleferie på Bahamas. Hun fikk fri fra skolen, men hun måtte ta med seg oppgaver og love å gjøre dem på turen.

–Og Misty ble ikke med?

–Misty var syk. Hun klarte i alle fall å få den lettlurte søsteren min til å tro det. Jeg tror det handlet mer om at hun ikke ville reise fra sin nye kjæreste. Jeg får brekninger av å tenke på hvordan forelskede tenåringer prioriterer ting, sa hun og lot som hun stakk fingeren i halsen.

–Jeg har savnet deg vanvittig, sa han og smilte av den ufine bevegelsen hennes, som om hun var en supermodell som poserte foran en vindmaskin. –Og den lille hunden din også, la han til.

–Hun har savnet deg også.

Men han la merke til at hun ikke sa at hun selv hadde savnet ham.

–Corner Deli? spurte hun.

Hun hadde stoppet opp, og det tok et øyeblikk før han skjønte at hun foreslo at de skulle spise på kafeen de sto utenfor. Han åpnet den julepyntede døren, og det ringlet i bjeller. Hun gikk foran ham inn. De stilte seg i køen ved disken, bestilte, og hun valgte et bord der de kunne sitte og vente på maten. Hun gikk mot det fredeligste bordet på det overfylte, støyende stedet. –Å, New York, sa hun. –Eneste stedet der du kan bestille et smørbrød til tjuefem dollar, som kommer til bordet med et halvt kilo kjøtt og ti kvadratcentimeter brød.

–Og det er verdt hver cent.

–Ja visst, sa hun. Det glitret av henne. Øynene og smilet hennes fortalte ham at hun var like glad for å treffe ham som han var for å treffe henne, enten hun ville si det høyt eller ikke. –Hvordan går det med nevøene dine? Det må være en vanskelig tid for dem.

–Det er tøft. Første julen uten faren. Det er hardt for oss alle sammen.

Hun nikket langsomt. –Og det er min første jul uten broren min. Det var antagelig derfor Sandra ville bort. Det er for vanskelig.

–Det er tøft. Noen ganger lurer jeg på om det ville vært lettere hvis de hadde visst sannheten om Eric, sa han og så på henne. Det var én av rundt en million ting han hadde savnet å snakke med henne om.

–Nei, Mason, hvisket hun. –Det er ingen som ville hatt det lettere om de hadde visst at deres far, ektemann eller sønn var seriemorder. Ingen. Stol på meg.

Han nikket langsomt. –Det eter meg opp innvendig. Å holde på den hemmeligheten.

–Du har gjort det rette.

Herregud, som han hadde lengtet etter å høre henne si det igjen. Han visste ikke hvorfor, trengte ikke å vite hvorfor. Det var en lettelse, det var alt.

–De har vel fått den lillesøsteren nå, hva? Marie var så stor sist jeg…

–Dødfødt, sa han lavt.

–Å, herregud. Å, herre gud. Jeg er så lei meg, Mason. Jeg visste ikke om det.

–Jeg vet det.

–Du burde ha ringt meg.

–Hvilken forskjell ville det gjort?

Hun blunket bort tårene. –Stakkars Marie. Først mannen hennes, og så babyen. Jeg ville spurt om hvordan hun har det, men… begynte hun og ristet på hodet.

–Ja, hun har det tøft. Hun sier hele tiden at hun blir straffet.

–Straffet for hva da?

Han ristet på hodet. –Hun sørger. Vi kan ikke forvente at hun tenker helt klart.

–Og guttene?

–Josh har det bra. Han har fylt elleve nå. Det er jul. Det er så mye sprett i dem i den alderen. De er ofte hos meg i helgene, de skal være der nå også når jeg kommer tilbake. Jeg henter dem på skolen, og tar dem med for å spille basketball på onsdager når de ikke har andre planer.

–Josh har det bra, sa hun og merket seg hva han ikke hadde sagt.

Hun var god til det. God til å lese mellom linjene, god til å oppfatte de tingene folk ikke sa. Han hadde aldri sett hennes like når det gjaldt å skjønne at noen løy, og lese følelsene bak ordene.

–Men ikke Jeremy? spurte hun.

–Han er sytten, sa han som om det forklarte alt, men husket at Rachel hadde nieser, ikke nevøer, og det ble kanskje ikke det samme. –Han spretter ikke opp igjen på samme måten som Josh. Han er dyster. Grubler. Er taus og tilbaketrukket. Ble ikke engang med på basketball-laget i år.

–Høres ut som han er deprimert.

–Marie tror at han drikker. Hun sa hun kjente lukten av ham en kveld han kom sent hjem.

–Faen. Jeg er lei for det, Mason.

–Det er slik det er. De kommer til hektene igjen. Det tar bare sin tid.

Han løftet hodet, og prøvde å gjøre det samme med humøret sitt. –Jeg beklager. Jeg hadde ikke tenkt å plage deg med alt det der. Jeg burde fokusere på det positive, ikke sant? Slik som det står i bøkene dine.

–Det er vanskelig når det er så lite positivt å fokusere på, sa hun og satte øynene i ham. –Hva med deg? Hvordan har du det, Mason?

Han måtte tenke seg om. –Det har vært pokker så travelt på jobben. En dyrlege ble nettopp myrdet, noen hadde tent på kontoret hans mens han var der.

–Jeg leste om det. Har dere noen mistenkte?

Han trakk på skuldrene. –Både han og kona hans hadde affærer på si, og skulle skilles. Medisinskapet var knust, umulig å si om det manglet noe. Hvem vet?

Hun nikket. –Men det er jobben. Jeg spurte ikke om hvordan det gikk på jobben, men hvordan det gikk med deg.

Han bøyde hodet. –Jeg vet ikke, Rache. Jeg føler at jeg er i et slags limbo. Venter på noe skikkelig stort og stygt, sa han og møtte blikket hennes igjen. –Som om det ikke er over ennå, fortsatte han. Han visste at hun skjønte hva han mente.

–Det må være over, sa hun lavt. Som om hun var redd for å friste skjebnen ved å si det høyt.

En servitør kom med smørbrødene deres, og hjemmelagede pommes frites og pikkels-spyd. De satt og spiste en stund. Hun begynte med pommes fritesen. Han husket et sitat fra en av bøkene hennes. «Spis desserten først, i tilfelle du skulle bli kvalt av et stykke broccoli.» Han måtte smile da han så at hun fulgte sine egne råd.

Da han var halvveis i måltidet, skylte han munnen med kaffe og sa: –Det var… den saken jeg nevnte. Det er en person som er savnet. Navnet lød kjent, og jeg skjønte at det var en av de som hadde mottatt ett av Erics organer.

Hun satt urørlig et øyeblikk, før hun trakk på skuldrene og spiste videre. –Tilfeldigheter.

–Det finnes ikke tilfeldigheter. Det har du selv skrevet.

–Alle selvhjelpsforfattere kommer med den setningen der. Ingen vet hvem som kom med den først. Utsagnet er universelt, men det betyr ikke at det er sant.

–Jeg tror det er noe i det, sa han og tok en bit til mens han tenkte seg om. –Jeg burde vel i det minste spørre om du har hatt noen drømmer. Som de du hadde før.

–Før, da jeg hadde fått tilgang til hodet på en drapsmann, mener du?

–Til hodet på en annen person som hadde fått en av min brors organer. Hvis du kan se dem mens de begår forbrytelser, kan du kanskje se dem mens de er offer for dem. Eller?

Hun tok en bit, tygget, svelget, tok seg tid. Utsatte svaret. –Det var så traumatisk den gangen at jeg tror hodet mitt har… tatt kontrollen.

–Hvordan da?

–Hver gang jeg begynner å drømme, våkner jeg. Jeg får det samme rykket som når du drømmer at du faller, skjønner du?

Det skjønte han. –Er det hver gang du drømmer, eller er det bare når du har en… synsk drøm?

–Hvordan skal jeg vite det? Drømmene kommer aldri i gang.

–Ingen av dem?

Hun så bort og ble rød i kinnene. –Noen av dem, jo.

Var det sprøtt av ham å håpe at hun rødmet fordi de drømmene handlet om ham? Og at de var faen så sexy? Slik som de drømmene han hadde hatt om henne siden sist?

–Men jeg kan si helt sikkert at jeg ikke har hatt noen drømmer om at noe menneske har blitt skadet. Dessuten sa du at dette var en savnet person, ikke et drapsoffer, ikke sant?

–Stemmer. Det er en savnet person. Men…

–Men hva?

–Ifølge familien er ikke dette en som bare ville forsvinne. Husmor. Fotballmamma. Medlem i foreldrerådet, alle sånne ting. Skjønner du? sa han og grep fatt i en idé. –Det ville være som om din søster Sandra plutselig bare forsvant. Du ville ikke trodd at hun gjorde det frivillig, vel?

–Nei, det ville jeg ikke. Det ville ikke vært som da min rusavhengige bror forsvant, og jeg regnet med at han ville dukke opp om en stund slik han pleide. Helt til han ikke gjorde det.

–Jeg beklager. Det var en dårlig… Jeg beklager, Rachel, sa han og la hånden over hennes.

Hun nikket og så på klokken. –Jeg må gå.

–Hvordan kommer du deg hjem? spurte han.

–Alene, Mason. Jeg drar hjem alene, sa hun og puttet den siste pommes fritesen i munnen og lot halve smørbrødet ligge igjen, sammen med pikkels-spydet. –Takk for lunsjen. Jeg håper ting snart ser lysere ut for familien din.

Han nikket. –Takk. God jul, Rache.

–God jul, Mason.

